《赠杨不弃山人杨工书画篆刻风致甚高二首 其一》
明代·胡应麟

净几明窗照绿萝，钟王遗迹自摩挲。双钩忽睹唐贞观，八法争传晋永和。

碣石谭天新麈尾，严陵披月旧渔蓑。弹歌漫作冯生叹，剩有黄庭换白鹅。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。